IEKŠĒJIE NOTEIKUMI

**Rīcības plāns privātajā pamatskolā VALMIERAS ZAĻĀ SKOLA, ja tiek konstatēts vai ir aizdomas, ka izglītojamie lieto, glabā vai izplata atkarību izraisošas vielas**

1. **Vispārīgie jautājumi**
   1. Rīcības plāns nosaka privātajā pamatskolā VALMIERAS ZAĻĀ SKOLA (turpmāk tekstā - Skola) darbinieku rīcību, ja:
      1. Skolā konstatēta alkoholisko dzērienu, narkotisko, psihotropo vai citu apreibinošo un atkarību izraisošo vielu lietošana;
      2. ir aizdomas vai ir saņemta informācija, ka izglītojamais lieto apreibinošas vai  atkarību izraisošas vielas;
      3. ir aizdomas par apreibinošo un atkarību izraisošu vielu izplatīšanu Skolas teritorijā un tās apkārtnē;
      4. konstatē, ka tuvumā Skolai esošajā tirdzniecības vietā izglītojamiem tiek pārdotas atkarību izraisošās vielas.
   2. Šie noteikumi ir saistoši visiem Skolas darbiniekiem.
2. **Rīcības plāna īstenošana**
   1. Skolas direktors organizē un atbild par rīcības plāna izstrādi, ieviešanu un izpildi, kā arī nepilngadīgu izglītojamo vecāku, aizbildņu un citu pilnvaroto personu (turpmāk - Vecāku) un institūciju (Valsts policija, pašvaldības policija, Valmieras novada Bāriņtiesa, Sociālo lietu pārvalde, u.c.) informēšanu.
   2. Klašu audzinātāji organizē izglītojamo audzināšanas darbu Skolā par atkarību izraisošu vielu kaitīgo ietekmi uz veselību un ar to lietošanu saistītajiem riskiem, sadarbojas ar nepilngadīgu izglītojamo Vecākiem.
   3. Skolas medicīnas māsa piedalās rīcības plāna izstrādē un izpildē par jautājumiem, kas saistīti ar izglītojamo veselību.
   4. Skolas sociālais pedagogs sadarbojas ar direktoru, klašu audzinātājiem, pedagogiem un atbildīgām institūcijām.
   5. Skolas psihologs veic pārrunas ar izglītojamo, viņa Vecākiem un/vai konsultē klašu audzinātājus un citus pedagogus par problēmas apzināšanu un iespējamajiem risinājumiem.
   6. Tūlītējie pasākumi ietver šādas darbības:
      1. izglītojamā veselības stāvokļa novērtēšana;
      2. Skolas direktora tūlītēja informēšana par notikušo;
      3. pārrunas ar izglītojamo, piesaistot sociālo pedagogu un/vai psihologu;
      4. ja nepieciešams, neatliekamās medicīniskās palīdzības izsaukšana;
      5. tūlītēja nepilngadīgu izglītojamo Vecāku informēšana un izsaukšana uz Skolu, ja nepieciešams;
      6. Valsts policijas izsaukšana, ja ir konstatēts fakts vai ir pamatotas aizdomas par narkotisko un psihotropo vielu neatļautu iegādāšanos, glabāšanu, realizēšanu vai lietošanu.
   7. Pedagoģiskie darbinieki atbilstoši kompetencei veic šādas profilaktiskas darbības, lai mainītu izglītojamo uzvedību un attieksmi pret atkarību izraisošām vielām:
      1. izglītojamo sasniegumu monitorings, uzvedības un rīcības izmaiņu fiksēšana;
      2. sadarbība ar izglītojamo Vecākiem;
      3. pedagoga veiktā darba novērtēšana mācību gada noslēgumā un turpmāko uzdevumu plānošana.
   8. Skolā veic šādas darbības, lai novērstu atkarību izraisošu vielu lietošanu:
      1. iekšējās kārtības noteikumu aktualizēšana un to ievērošanas uzraudzība;
      2. Vecāku izglītošana, sniedzot informāciju par atkarību izraisošu vielu lietošanas pazīmēm un kaitējumu veselībai;
      3. regulāra preventīvo pasākumu organizēšana Skolā sadarbībā ar citu institūciju darbiniekiem;
      4. regulāra sadarbība ar institūciju pārstāvjiem, risinot konkrētus gadījumus, kad lietotas atkarību izraisošas vielas.
   9. Atbildīgās personas ievēro principu, ka izglītojamo nepieciešams ne tikai sodīt, bet arī veicināt atbalstu pozitīvas uzvedības veidošanai, mācīties apzināt savas rīcības sekas.